Premierul Canadei, Justin Trudeau, a felicitat-o pe Bianca Andreescu, prima jucătoare canadiană care câștigă un Grand Slam în era open, respectiv US Open.

"Felicitări, Bianca Andreescu! Ai scris istorie şi ai făcut o ţară foarte mândră", a transmis Justin Trudeau, pe Twitter.

Jucătoarea canadiană de origine română Bianca Andreescu a câştigat, la 19 ani, primul său titlu de Grand Slam din carieră, după ce a învins-o în finala turneului de tenis US Open pe sextupla campioană de la Flushing Meadows, americanca Serena Williams, scor 6-3, 7-5.

Andreescu, locul 15 WTA, a egalat recordul stabilit în 1990 de Monica Seles, și a devenit prima jucătoare canadiană care câştigă un Grand Slam în era open.

Sursa: Mediafax